***05 April 2019, vir onmiddellike gebruik***

**◤PERSVERKLARING**

**Voldoende mielievoorraad vir seisoen verwag**

Die lede van die Graanhanteringsorganisasie van Suider-Afrika (GOSA) het gedurende die afgelope seisoen 17,5 miljoen ton graan – wat plaaslik geproduseer en ingevoer is – doeltreffend hanteer.

Me Annatjie Loio, uittredende president van GOSA, het tydens die organisasie se 36ste algemene jaarvergadering by Klub Mykonos in Langebaan op 19 Maart hierna verwys en die organisasie se lede sukses toegewens vir die seisoen wat voorlê. In totaal sal ‘n geskatte 13 miljoen ton graan in die huidige seisoen ontvang, gefinansier, opgeberg, vervoer, berook en verwerk word.

“Volgens die nuutste oesskatting is ongeveer 2,3 miljoen hektaar mielies geplant wat ‘n moontlike oes van 10,5 miljoen ton mielies kan bewerkstellig. Gegewe die 10,5 miljoen ton oes, plus oordragvoorraad van ongeveer 3 miljoen ton, behoort Suid-Afrika voldoende mielies te hê vir die seisoen wat voorlê,” het sy gesê.

Volgens Loio gaan Nigerië in die komende seisoen ongeveer 11 miljoen ton mielies oes, wat 500 000 ton meer as Suid-Afrika sal wees en wat dié land die topprodusent van mielies in sub-Sahara Afrika vir die seisoen sal maak. Malawi se mielie-oes sal na verwagting 3,4 miljoen ton beloop. Zimbabwe blyk genoeg mielies vir hul plaaslike verbruik te hê, wat tot hul voordeel is aangesien die VSA sy sanksies teen dié land waarskynlik vir ŉ verdere jaar gaan verleng.

Gedurende die huidige seisoen het Suid-Afrika wit- en geelmielies na Botswana, Lesotho, Mosambiek, Swaziland en Namibië uitgevoer. Geelmielies is ook na Ghana en witmielies na Ethiopië uitgevoer. Diepsee-uitvoere sluit in witmielies wat na Italië en Spanje uitgevoer is en geelmielies na lande soos Korea, Italië, Taiwan, Japan en Viëtnam. Uitvoere van mielies vir die huidige seisoen na Afrika en oorsee beloop nagenoeg 2 miljoen ton.

As gevolg van mededingende pryse gedurende die tweede deel van 2018 is geelmielies vanaf Suid-Amerika deur die Kaapstadse hawe ingevoer. Na beraming sal ongeveer 170 000 metrieke ton geelmielies tot einde April 2019 deur die Kaapse hawe ingevoer word.

Suid-Afrika is ‘n netto invoerder van koring. Afgesien van die plaaslike produksie is koring uit Kanada, Amerika, Argentinië, Duitsland, Rusland, Oekraïne, Tsjeggië en Letland ingevoer.

***36ste simposium***

GOSA se 36ste jaarsimposium is op 19 en 20 Maart by Klub Mykonos in Langebaan gehou. Verskeie relevante sprekers het die heersende ekonomiese en politieke landskap toegelig asook die digitale transformasie vir voedselsekerheid, die top digitale tendense in landbou en Suid-Afrika as rolspeler in ŉ water- en kapitaalskaars ekonomie.

Die simposium sluit aan by ŉ suksesvolle GOSA-werkswinkel wat in Oktober 2018 op NAMPO Park gehou is en deur 100 afgevaardigdes bygewoon is. GOSA Kaap het vanjaar vier vergaderings gehou asook ’n insiggewende werkswinkel op 30 Junie 2018 wat deur 63 afgevaardigdes bygewoon is. Lede van GOSA Kaap het opknappingskursusse in wintergraan en beroking gedurende die afgelope seisoen bygewoon.

***Samesprekings met Agbiz Grain***

Raadslede van GOSA en Agbiz Grain het met mekaar in gesprek getree rakende moontlike samewerking op sekere gebiede. Prof Johan Willemse tree as fasiliteerder op en die gesprekke sal eersdaags voortgesit word.

***Einde van ‘n era***

Na ‘n ononderbroke ampstermyn van 16 jaar as president van GOSA, het Loio tydens die algemene jaarvergadering die tuig neergelê. “Dankie aan die raadslede en die lede van GOSA wat my oor die afgelope 16 jaar getrou ondersteun het. Dit is wonderlik om deel te wees van die landboufamilie,” het Loio gesê.

Die Raad het Loio bedank vir haar toegewyde diens aan die organisasie en veral melding gemaak van haar onwrikbare leierskap en navolgenswaardige voorbeeld as rolspeler in die graanwaardeketting.

‘n Nuwe president sal tydens die eerste Raadsvergadering aangewys word.

*FOTO 1: Me Annatjie Loio (uittredende president) by van die sprekers tydens GOSA se 36ste simposium: prof Roelof Botha, prof Dirk Kotzé (Politieke Wetenskappe, Unisa) en dr Anthony Turton, bekende spreker oor Suid-Afrika se water- en kapitaalbeperkings.*

*FOTO 2: Ferdinand Meyer van Ronin en ŉ GOSA-raadslid, Adrian Roos (Hexagon Geospatial) – een van die sprekers – en Phillippus Oosthuizen (Continual).*

***EINDE***

*UITGEREIK NAMENS DIE GRAANHANTERINGSORGANISASIE VAN SUIDER-AFRIKA (GOSA) DEUR* ***INFOWORKS*** *OP* ***05 APRIL******2019. WEBTUISTE: WWW.GRAINORGSA.CO.ZA***

***Navrae:*** *Hein Rehr, raadslid van GOSA*

*Sel: 082 451 1569*

*hein@natfum.co.za*

***Medianavrae:*** *Johan Smit, Infoworks*

*Tel: 018 468 2716*

*Sel: 082 553 7806*

*johan@infoworks.biz*

***www.infoworks.biz***